FI Euroopan unionin virallinen lehti C 322/33

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

2009/C 322/10

Tämä julkaiseminen antaa oikeuden vastustaa muutoshakemusta asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

Asetuksen 9 artiklan mukainen muutoshakemus

”PROSCIUTTO TOSCANO”

EY N:o IT-PDO-0217-1494-10.06.2005

SMM ( ) SAN ( X )

1. Eritelmän kohta (kohdat), jo(i)ta muutos koskee:

—  Tuotteen nimi — Tuotteen kuvaus —  Maantieteellinen alue —  Alkuperätodisteet — Tuotantomenetelmä —  Yhteys maantieteelliseen alueeseen — Merkinnät —  Kansalliset vaatimukset —  Muuta (täsmennettävä)

2. Muutoksen (muutosten) tyyppi:

—  Yhtenäisen asiakirjan tai yhteenvedon muutos — Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (muutokset):

3.1 Tuotteen kuvaus:

Täsmennetään tarkemmin lopputuotteen kemialliset ja fysikaalis-kemialliset ominaisuudet ja määritellään sen pakkaamista koskevat säännöt asetuksen (EY) N:o 510/2006 mukaisesti.

Kuvaillaan yksityiskohtaisemmin raaka-aineen ominaisuudet ja ilmaistaan selkeästi ne tekijät, jotka valvontaelimen on tarkastettava.

Määrätään, että kinkkuihin kiinnitetään metallisinetit jo ennen jalostamisen alkamista, jotta voidaan varmistaa tuotteen tunnistettavuus ja jäljitettävyys.

Viimeistelyn osalta vahvistetaan täsmällisemmin, minkä verran lihaskudos voi ulottua reisiluun pään yli, jotta saadaan kinkkuja, joiden lopullinen muoto on tasapainoinen ja yhdenmukainen ja jotka kuluttaja voi selkeästi tunnistaa.

Määrätään lopputuotteeseen polttoraudalla tehtävästä merkinnästä, jotta tuotteen alkuperä ja jäljitettävyys voidaan varmistaa jälkeenpäin.

3.2 Tuotantomenetelmä:

Nimityksen maineen ylläpitämiseksi on katsottu aiheelliseksi täsmentää, että viipaloinnin ja pakkaamisen on tapahduttava tuotantoalueella; näin voidaan varmistaa tuotteen aitous ja sen laadun ja ominaisuuksien säilyminen. Kuluttajat arvostavat Prosciutto Toscanoa, koska se on ”hyvin kypsynyttä”, tiivistä ja vailla lihaskudosten välisiä halkeamia ja kosteuspitoisuudeltaan sellaista, että leikattaessa saadaan kiinteän tiukkoja viipaleita. Loppukuluttaja haluaa kaikilla Prosciutto Toscanon tarjontamuodoilla olevan juuri nämä ominaisuudet, toisin sanoen viipaloituna ja pakattuna kaupan pidetyllä tuotteella on oltava samat ominaisuudet kuin kokonaisesta kinkusta leikatulla tuotteella. Prosciutto Toscanon tuotantomenetelmään kuuluukin, että viipaloitavaksi ja pakattavaksi tarkoitettuja kinkkuja kypsennetään kaksi kuukautta muita pidempään, jotta kuluttajalle voidaan taata samojen laatuvaatimusten noudattaminen.

Mahdollisuus säilyttää viipaloitavaksi tai luuttomiksi paloiksi leikattavaksi tarkoitettuja kinkkuja määrittelemättömiä aikoja eritelmän määräyksistä poikkeavissa olosuhteissa saattaisi johtaa Prosciutto Toscanon perinteisesti tunnettujen ominaisuuksien haitalliseen muuttumiseen, kuten homeen muodostumiseen, proteiinien epätavalliseen hajoamiseen ja sen seurauksena proteiinien hajoamisindeksin muuttumiseen tai rasvan eltaantumiseen, joka voi aiheuttaa kuluttajien perinteisistä arvostuksista poikkeavia hajuja ja makuja. Eltaantuminen, jota edistävät tietyt ympäristöön ja säilytykseen liittyvät tekijät, kuten altistuminen korkeille lämpötiloille tai ilman kiertonopeus kypsytystiloissa, muuttaa radikaalisti rasvan olemusta aiheuttamalla esimerkiksi kellastumista, rasvan koostumuksen heikkenemistä ja eltaantunutta hajua aiheuttavien haihtuvien orgaanisten yhdisteiden muodostumista. Tällaiset tekijät ovat omiaan muuttamaan huomattavasti Prosciutto Toscanon ominaisuuksia rasvan värin, kiinteyden ja lihaskudokseen kiinnittymisen osalta. Myös lihan ja rasvan joutuminen kosketukseen ilman kanssa ennen pakkaamista voi aiheuttaa pinnan voimakasta hapettumista ja siitä johtuvaa lihan ruskettumista, lihaskudoksen pintakerroksen kuivumista tai – kun on kyse altistumisesta liialliselle kosteudelle – lihakudoksen löystymistä.

3.3 Merkinnät:

Lisätään raaka-aineiden ja kinkkujen merkitsemistä eritelmässä mainittujen vaatimusten mukaisesti koskevat tiedot jäljitettävyyden ja valvonnan varmistamiseksi läpi koko tuotantoketjun.

YHTEENVETO

NEUVOSTON ASETUS (EY) N:o 510/2006

”PROSCIUTTO TOSCANO”

EY - N:o IT-PDO-0217-1494-10.06.2005

SMM ( ) SAN ( X )

Tässä yhteenvedossa on esitetty eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Ministero delle politiche agricole e forestali Osoite: Via XX Settembre 20 00187 Roma RM ITALIA Puhelin +39 0646655104 Faksi +39 0646655306 Sähköposti: saco7@politicheagricole.gov.it

2. Ryhmittymä:

Nimi: Consorzio del Prosciutto Toscano Osoite: Via G. Marignolli 21/23 50127 Firenze FI ITALIA Puhelin +39 0553215115 Faksi +39 0553215115 Sähköposti: — Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.2. – Lihavalmisteet

4. Eritelmä:

(yhteenveto asetuksen (EY) N:o 510/2006 4 artiklan 2 kohdan edellytyksistä)

4.1 Nimi:

Prosciutto Toscano

4.2 Kuvaus:

Kulutukseen saatettaessa Prosciutto Toscano -kinkulla on seuraavat fysikaaliset, aistinvaraiset, kemialliset ja fysikaalis-kemialliset ominaisuudet: muodoltaan pyöreähkö, yläosastaan kaareva, koska lihaskudos ulottuu enintään 8 cm reisiluun pään yli; paino on 8–9 kg ja aina vähintään 7,5 kg; leikattaessa lihan väri vaihtelee voimakkaan punaisesta vaaleanpunaiseen, lihaskudoksen sisäistä rasvaa esiintyy vähäisessä määrin; nahanalainen rasva on puhtaanvalkoista, ja siinä on hieman punertavia juovia; rasva on tiivistä, vailla kerrosten välisiä halkeamia, ja tiukasti kiinni lihaskudoksessa.

Maku on hienostuneen maukas ja aromi voimakas ja perinteisten jalostus- ja kypsytysmenetelmien ansiosta tuotteelle ominainen.

Yhteenveto kemiallisista ja fysikaalis-kemiallisista ominaisuuksista:

Suola (NaCl) % enintään 8,3 Lihaskudoksen kosteuspitoisuus % enintään 61,0 Proteiinien hajoamisindeksi % enintään 30,0 Nitraatit ja nitriitit yhteensä enintään 95 p.p.m

4.3 Maantieteellinen alue:

Prosciutto Toscanon tuotantoon tarkoitettujen sikatilojen on sijaittava Lombardian, Emilia Romagnan, Marchen, Umbrian, Lazion tai Toscanan alueilla.

Prosciutto Toscano valmistetaan, viipaloidaan ja pakataan perinteisellä tuotantoalueella, joka käsittää Toscanan alueen kokonaisuudessaan.

4.4 Alkuperätodisteet:

Tuotteen jäljitettävyys varmistetaan valvontaelimen asetuksen (EY) N:o 510/2006 mukaisesti tuotantoketjun kaikissa vaiheissa suorittaman valvonnan avulla.

4.5 Tuotantomenetelmä:

Tuotantomenetelmään kuuluu muun muassa, että 4.3 kohdassa mainituilla alueilla syntyneiden, kasvaneiden ja teurastettujen sikojen on oltava vähintään 160 kg:n (+/- 10 %) painoisia ja yli yhdeksän kuukauden ikäisiä. Prosciutto Toscano tuotetaan puhdasrotuisten painavien sikojen tai perinteisistä perusroduista Large White ja Landrace jalostettujen sikojen tuoreista kinkuista.

Heti teurastuksen jälkeen ruhoista irrotettuja kinkkuja jäähdytetään vähintään 24 tunnin ajan – 2:n ja + 2 °C:een välisessä lämpötilassa. Sen jälkeen ne viimeistellään. Tuoreen viimeistellyn kinkun on painettava vähintään 11,8 kg.

Varmistettuaan ennen jalostamista, että kinkut vastaavat eritelmän vaatimuksia, tuottaja kiinnittää jokaiseen kinkkuun pyöreän ruostumattomasta teräksestä valmistetun sinetin, jossa on kohopainettu kirjainlyhenne ”P.T.” ja jalostuksen alkamisajankohta, joka ilmaistaan merkitsemällä kuukausi (roomalaisin numeroin) ja vuosi (kaksi viimeistä numeroa arabialaisin numeroin). Asianmukaisin välinein kiinnitettyä sinettiä ei voida irrottaa.

Kinkkujen jalostus aloitetaan suolaamalla ne 120 tunnin kuluessa teurastuksesta. Kyseessä on kuivasuolaus, jossa käytetään suolaa, pippuria ja luonnollisia kasviperäisiä aromeja. Sen jälkeen kinkkujen annetaan vetäytyä riittävän kauan nesteen poistamiseksi tasaisesti ja riittävässä määrin ennen huuhtelua, joka on tehtävä haalealla vedellä ilman desinfiointiaineita. Sitten kinkut kuivataan asianmukaisissa tiloissa, joiden lämpötilaa ja kosteutta valvotaan. Jalostuksen lopussa kinkut voidellaan peittämällä lihan esillä oleva pinta sianrasvasta, riisi- tai vehnäjauhosta, suolasta ja pippurista sekä luonnollisista kasviperäisistä aromiaineista tehdyllä tahnalla. Kypsytys tapahtuu tiloissa, joiden ilmanvaihto on asianmukaisesti järjestetty ja lämpötila 12–25 °C. Tänä aikana sallitaan tuuletus sekä altistuminen valolle ja luonnolliselle kosteudelle, ottaen huomioon tuotantoalueen ilmastotekijät. Suolauksen ja kaupan pitämisen välisen kypsytysajan on oltava vähintään 10 kuukautta, kun kinkun lopullinen paino on 7,5–8,5 kg, ja 12 kuukautta, kun paino on yli 8,5 kg.

Viipaloitavaksi tarkoitettua Prosciutto Toscano -kinkkua on kypsytettävä kaksi kuukautta edellä mainittuja aikoja pitempään, toisin sanoen vähintään 12 kuukautta, kun paino on 7,5–8,5 kg, ja vähintään 14 kuukautta, kun paino on yli 8,5 kg.

Kypsytyksen päättyessä tuottaja tekee valvontaelimen edustajan läsnä ollessa vaaditut ominaisuudet täyttäviin kinkkuihin polttoraudalla merkinnän, jossa on teksti ”PROSCIUTTO TOSCANO DOP” (SAN). Eri tuotantovaiheiden jäljitettävyyden varmistamiseksi merkintää voidaan täydentää kahdella numerolla, joiden avulla voidaan tunnistaa toimintaketjuun mahdollisesti osallistuneet muut toimijat.

Prosciutto Toscanon viipaloinnin ja pakkaamisen on tapahduttava kypsytyksen päätyttyä 4.3 kohdassa mainitulla tuotantoalueella, jotta voidaan taata viipaloitavaksi tarkoitetun tuotteen poikkeavien kypsytysaikojen noudattaminen ja 4.2 kohdassa kuvattujen, viipaleiden kosteuspitoisuuteen sekä lihas- ja rasvakudokseen liittyvien ominaisuuksien säilyminen. Mahdollisuus säilyttää viipaloitavaksi tai luuttomiksi paloiksi leikattavaksi tarkoitettuja kinkkuja määrittelemättömiä aikoja eritelmän määräyksistä poikkeavissa olosuhteissa saattaisi johtaa Prosciutto Toscanon perinteisesti tunnettujen ominaisuuksien haitalliseen muuttumiseen, kuten homeen muodostumiseen, proteiinien epätavalliseen hajoamiseen ja sen seurauksena proteiinien hajoamisindeksin muuttumiseen tai rasvan eltaantumiseen, joka voi aiheuttaa kuluttajien perinteisistä arvostuksista poikkeavia hajuja ja makuja. Myös lihan ja rasvan joutuminen kosketukseen ilman kanssa ennen pakkaamista voi aiheuttaa pinnan voimakasta hapettumista ja siitä johtuvaa lihan ruskettumista, lihaskudoksen pintakerroksen kuivumista tai – kun on kyse altistumisesta liialliselle kosteudelle – lihakudoksen löystymistä.

4.6 Yhteys maantieteelliseen alkuperään:

Alkuperänimityksellä varustetun tuotteen laatu riippuu ympäristöolosuhteista sekä luonnollisista ja inhimillisistä tekijöistä. Erityisesti raaka-aineen ominaisuudet ovat tyypilliset rajatulle maantieteelliselle pienalueelle. Raaka-aineen alkuperäalueen karjatalouden kehittyminen on yhteydessä laajamittaiseen viljanviljelyyn ja jalostusmenetelmiin, jotka ovat edistäneet suuntautumista erityisesti sikatalouteen.

Prosciutto toscanon paikallinen tuotanto perustuu 4.3 kohdassa rajatun pienalueen olosuhteisiin. Muotonsa ja maantieteellisten erityispiirteidensä vuoksi Toscanan alue on omiaan korkealaatuisten kinkkujen tuotantoon. Myös naapurialueista selvästi poikkeava ilmasto soveltuu ihanteellisesti tuotteen kypsytykseen. Se lujittaa osaltaan yhteyttä ympäristön ja alueen tyypillisten tuotteiden, kuten viinin, oliiviöljyn, juustojen ja luonnollisesti myös kinkun, välillä mahdollistamalla hitaan ja luonnollisen kypsymisen.

Ympäristötekijät liittyvät läheisesti tuotantoalueen erityispiirteisiin, viileisiin runsasvetisiin laaksoihin ja metsäisiin kukkuloihin, jotka vaikuttavat ratkaisevasti ilmastoon ja lopputuotteen ominaisuuksiin. Raaka-aineen, tuotteen ja nimityksen muodostama kokonaisuus on sidoksissa kyseisen alueen sosiaalis-taloudelliseen kehitykseen.

4.7 Valvontaelin:

Nimi: INEQ — Istituto Nord Est Qualità Osoite: Via Rodeano 71 33038 S. Daniele del Friuli UD ITALIA Puhelin +39 0432940349 Faksi +39 0432943357 Sähköposti: info@ineq.it

4.8. Merkinnät:

Suojattu alkuperänimitys ”Prosciutto Toscano” on merkittävä selkein lähtemättömin kirjaimin, jotka erottuvat selvästi muista etiketissä olevista tiedoista, ja välittömästi sen jälkeen on oltava teksti ”Denominazione di Origine Protetta” (suojattu alkuperänimitys) tai kirjainlyhenne ”D.O.P.” (SAN). Etiketissä ei saa olla mitään muita luokituksia, joita ei ole tässä mainittu. Nimiin, toiminimiin tai yksityisiin tuotemerkkeihin viittaavat merkinnät ovat sallittuja, kunhan ne eivät ole luonteeltaan mainostavia tai omiaan johtamaan kuluttajaa harhaan. Myös sikatilojen nimien ilmoittaminen on sallittua, edellyttäen että tuotteen raaka-aine on kokonaan peräisin kyseisilta tiloilta. Prosciutto Toscano voidaan saattaa markkinoille enintään 30 kuukauden kuluessa siitä, kun tuoreiden kinkkujen jalostus aloitettiin. Prosciutto Toscano voidaan saattaa markkinoille myös luuttomaksi leikattuna, eri muotoisina ja kokoisina annospaloina tai viipaloituna. Kaikki edellä mainitut tarjontamuodot on pidettävä kaupan asianmukaisissa, elintarvikekäyttöön soveltuvissa ja asianmukaisesti sinetöidyissä pakkauksissa tai kääreissä. Polttoraudalla tehdyn merkinnän on oltava näkyvissä luuttomiksi leikatuissa kokonaisissa kinkuissa. Jos kinkku leikataan paloiksi, kyseisen merkinnän on oltava näkyvissä kaikissa paloissa. Jos merkintää ei ole tehty kypsytysvaiheen päättyessä, tuottajan on valvontaelimen läsnä ollessa tehtävä ennen paloittelua polttoraudalla merkintä kaikkiin niihin kinkun osiin, joista palat leikataan.